SON'VARACHIM SUNGTTAM:
"Tunvem voilea sumanant 'XEM'BOR RUPIANCHO TIATR' mathalleachem borovp kelolem taka dhorun hi gozal tuka sangtam," Mhapxem ravpi ixttan fonavelean kal sokallim sanglem.
 "Borovpant mhojem kitem chuklem tor? " Hanvem oxench vicharlem.
 "Sang, aikotam," oxem uloun, to sangta ti khobor aikunk kan fuloun fonak laylo.
 "Kitem mhonnlem? " Hanv.
 "Ani lok ogich ravlo? " Hanvem cruzdadin vicharlem.
 "Mhapxem mhonn suttle te, Saxttint ba zalolo zalear lok naka xevott kortolo aslo. " Hanv.
 "Zalear hea gozalimvelean tum kitem mhonntai? " Ixttan umedin khobor sangun sompoytoch hanvem taka prosn kelo.
 "Khorem mhollear, tiatrachi tikett sot'tor rupia keloli tednanch lokan xanno zaunk zai aslem. " Hanv matso fattlea vorsamni vochun uloylom.
 "Hoi, mhaka-i toxench dista. Tednanch lok matso chotrayen vaglolo zalear, apunn tiatrantlean dita titlem-i lok tondd dhampun ani pochoun ghetolo oxem chintunk te matxe fattim-fuddem zatole asle. " Tiatrantlean kitem ditat tem sogllench pottpa ani pochpa sarkem asonam mhonn ixttak thavem zalolem mhonn tachea ulovpantlean sumar kaddunk zatalo.
 "Sarkem tujem. Apnnak tiatrant kitem-i, sodam poros vegllem polleunk melltolem mhonn lok tikettik kitle-i duddu khorchun, tiatrank yeta. Tea duddvancho tankam foll mellunkuch zai. 'Tumkam tiatr pollevpiank lagun amche tiatr tigun urleat, tumkanch lagun az ami machier tiatrak dakounk pavtanv' oxem mulakhatimni ani tiatrache machier thaun sangpache dis anik urunk nant. " Ixtt az tiatra vixim boreoch 'sensible' gozali uloytalo to aikun, haka-i xem'bor rupia tiketticho churko aila mhonn somzunk zatalem.
 "Hoi. Tiatristanchem tor loka vixim oxem chintop ani mhonnop asa zalear, fuddem tiatrachi tikett anik-ui vaddot vetoli tednam, tiatr tigoun dovrop vo nam tem hoch lok ugteponnim tharaytolo. Tiatrache machier konn borovpian ravpachem, ani konnem ravpachem nhoi hem-ui toch lok vacha foddun tharaytolo. Ani oxem tharavpachi survat sod'deak chalu zalea... xem'bor rupia tikett zait pasun. . ! " Hanv.
 "Kiteak mhonntai tum? Lok konnak.... ? " Oxem vicharit ixtt bhasabhas fuddem vhorunk sodtalo, punn hanvem taka fuddem ulovpacho bond kelo. Kiteak, mhaka kamak vochunk adinch vell zalolo, ani to fuddem vochun anik vaddlolo mhaka naka aslo.
 "Everything is changing. People are taking their comedians seriously and the politicians as a joke. "